SK Úradný vestník Európskej únie C 162/20

Uverejnenie žiadosti o zápis do registra podľa článku 6 ods. 2 nariadenia Rady (ES) č. 510/2006 o ochrane zemepisných označení a označení pôvodu poľnohospodárskych výrobkov a potravín

2012/C 162/13

Týmto uverejnením sa poskytuje právo vzniesť námietky proti žiadosti o zápis podľa článku 7 nariadenia Rady (ES) č. 510/2006 (1). Vznesené námietky sa musia Komisii doručiť do šiestich mesiacov po uverejnení tejto žiadosti.

JEDNOTNÝ DOKUMENT

NARIADENIE RADY (ES) č. 510/2006

„PORC DU SUD-OUEST“

ES č.: FR-PGI-0005-0909-07.11.2011

CHZO ( X ) CHOP ( )

1. Názov:

„Porc du Sud-Ouest“

2. Členský štát alebo tretia krajina:

Francúzsko

3. Opis poľnohospodárskeho výrobku alebo potraviny:

3.1. Druh výrobku:

Trieda 1.1: Čerstvé mäso (a droby)

3.2. Opis výrobku, na ktorý sa vzťahuje názov uvedený v bode 1:

Bravčové mäso „Porc du Sud-Ouest“ je čerstvé mäso z ošípaných, ktoré sa narodili a boli chované v oblasti Sud-Ouest a počas výkrmu (od 12. týždňa života) boli živené krmivom minimálne s 30 % podielom kukurice konský zub.

Zabíjajú sa pri minimálnej hmotnosti teplého jatočného tela stanovenej na 90 kg (bez horného hmotnostného limitu), s toleranciou 3 kg v obdobiach veľkých letných horúčav (od 1. júna do 30. septembra).

Jatočné telá „Porc du Sud-Ouest“ majú konečnú hodnotu pH od 5,5 do 6,2.

Rozporciované kusy týchto jatočných tiel majú sfarbenie podľa japonskej farebnej stupnice od 3 do 6, pokiaľ ide o chrbtovinu.

Z fyzikálno-chemického hľadiska sa bravčové mäso „Porc du Sud-Ouest“ vyznačuje bohatým obsahom polynenasýtených mastných kyselín (predovšetkým kyseliny linolovej v rozmedzí 10 % až 15 % celkového obsahu mastných kyselín v mäse) a menším obsahom nasýtených mastných kyselín.

Mäso je zároveň bohaté na lipidy a vitamín E.

Z organoleptického hľadiska je bravčové mäso „Porc du Sud-Ouest“, ktoré je červenšie než štandardné bravčové mäso, šťavnaté a jemné a má intenzívnu chuť.

Na zmiernenie stresu ošípaných, ktorý negatívne vplýva na konečnú hodnotu pH a zhoršuje kvalitu mäsa, musí byť trasa od poľnohospodárskeho podniku po bitúnok čo možno najkratšia: maximálne 200 km alebo maximálne 6 hodín prepravy z chovu na bitúnok.

Bravčové mäso „Porc du Sud-Ouest“ sa uvádza na trh čerstvé vo forme: jatočných tiel, jatočných polovičiek, porciovaných kusov, vykosteného alebo nevykosteného mäsa.

3.3. Suroviny (len pri spracovaných výrobkoch):

Neuplatňuje sa.

3.4. Krmivo (len pri výrobkoch živočíšneho pôvodu):

Krmivo nesmie počas chovu obsahovať maniok, sladké zemiaky, pomyje, mäsovú múčku, kostnú múčku, perie alebo krv ani žiadne iné bielkoviny zo suchozemských zvierat, s výnimkou želatíny použitej ako zdroj vitamínov a minerálnych látok a takisto s výnimkou bielkovín z mlieka a mliečnych výrobkov.

Krmivo podávané ošípaným v období od odstavenia po zabitie musí obsahovať najmenej 60 % zŕn obilnín, ich produktov a vedľajších produktov.

Počas výkrmu, čiže od dvanásteho týždňa života až po zabitie, krmivo nesmie obsahovať palmový olej (zdroje nasýtených mastných kyselín), produkty z rýb, živočíšne tuky, stimulátory rastu. Počas uvedeného obdobia krmivo podávané ošípaným obsahuje najmenej 30 % kukurice konský zub a má obsah kyseliny linolovej vyšší ako 1,1 % (11 g/kg krmiva) (C18:2) a nižší ako 1,7 % (17 g/kg krmiva).

3.5. Konkrétne kroky pri výrobe, ktoré sa musia uskutočniť v označenej zemepisnej oblasti:

Povinné umiestnenie etáp chovu ošípaných v zemepisnej oblasti (narodenie, obdobie po odstavení, výkrm) je zárukou kvality mäsa.

3.6. Osobitné pravidlá pri krájaní, strúhaní, balení atď.:

Neuplatňuje sa.

3.7. Osobitné pravidlá pri označovaní:

Označenie výrobku musí obsahovať:

— názov chráneného zemepisného označenia: „Porc du Sud-Ouest“

— farebné logo CHZO Európskej únie, prípadne doplnené slovným označením „chránené zemepisné označenie“.

4. Stručné vymedzenie zemepisnej oblasti:

Zemepisná oblasť CHZO „Porc du Sud-Ouest“ zahŕňa tieto správne oblasti:

— región Akvitánsko,

— región Midi-Pyrénées,

— región Poitou-Charentes.

5. Spojenie so zemepisnou oblasťou:

5.1. Špecifickosť zemepisnej oblasti:

Oblasť Sud-Ouest má dve špecifické vlastnosti – je oblasťou s dlhoročnou tradíciou produkcie ošípaných a má tradíciu používania kukurice konský zub s osobitnými výživovými vlastnosťami vo výžive ošípaných, a to vzhľadom na priaznivé podnebie jej pestovania v danej oblasti.

Oblasť produkcie ošípaných s dlhoročnou tradíciou

Chov ošípaných už niekoľko storočí zaujíma významné miesto v Sud-Ouest. Túto tradíciu chovu potvrdzujú početné veľtrhy a trhy s ošípanými, ktoré sa konajú už od stredoveku: Garlin, Tarbes, Lembeye, Soumoulou, Dax, Garris, Saint Palais, Rabastens de Bigorre, Puylaurens, Villefranche de Rouergue, a koncom 19. storočia sa rozšírili až do Aveyronu a Tarnu.

V roku 1862 boli 3 departementy v oblasti Sud-Ouest (Dordogne, Corrèze, Aveyron) prvými 3 departementmi chovu ošípaných vo Francúzsku.

Bravčové mäso dlho predstavovalo vo vidieckych oblastiach Sud-Ouest základ mäsitej stravy. Väčšina vidieckych rodín mala svoju ošípanú, ktorej obetovanie počas zimy bolo dôvodom na ozajstnú rodinnú a susedskú oslavu. Časom sa vyvinulo know-how: jatočné telá ošípaných sa zhodnocovali celé (miestna spotreba a potom otvorenie trhu) ako čerstvé mäso a spracované mäso (nasolené, sušené alebo naložené v tuku). Postupy a recepty zdedené po predkoch sa vo vidieckych rodinách v oblasti Sud-Ouest stále zachovávajú.

Miestne dedičstvo je v širokej miere dôkazom o tejto produkcii a tejto niekdajšej spotrebe „Porc du Sud-Ouest“ (texty zákonov, literatúra, písomnosti, umelecké diela atď.).

Tradícia používania kukurice konský zub so špecifickými typickými vlastnosťami vo výžive ošípaných

Sud-Ouest je historická oblasť produkcie kukurice na zrno (89 % štátnej produkcie v roku 1930 a 41 % v súčasnosti). Pri úžitkovej poľnohospodárskej ploche určenej na kukuricu na zrno, ktorá je trojnásobne väčšia než v ostatných francúzskych departementoch, táto oblasť produkuje viac ako 50-násobok potrieb odvetvia bravčového mäsa v oblasti Sud-Ouest.

Hlavným druhom kukurice, ktorá sa pestuje v oblasti Sud-Ouest, je kukurica na zrno, a to z historických dôvodov, ale najmä vďaka klimatickým podmienkam v oblasti, ktoré vyhovujú tejto neskorej odrode náročnej na teplo a vlhkosť: vysoké teploty počas celého jej vegetatívneho cyklu a značné zrážky v priebehu leta. V oblasti Sud-Ouest je riziko, že súčet teplôt klesne pod hodnotu, akú potrebujú neskoré odrody, nižšie ako 20 %, čo je riziko prijateľné pre poľnohospodára, ktorý pôsobí v tejto zemepisnej oblasti. Keďže je zároveň výnos neskorej kukurice o 15 až 20 % vyšší než výnos skorších odrôd, poľnohospodári z oblasti Sud-Ouest pestujú výlučne kukuricu konský zub.

Kukurica konský zub má osobitné výživové vlastnosti: nízku vlhkosť pri zbere (od 25 do 30 %), vysoký obsah škrobu, ktorý jej dodáva vysokú energetickú hodnotu (750 až 780 g/kg sušiny). Vyznačuje sa predovšetkým špecifickými tukmi zloženými najmä z nenasýtených mastných kyselín, ktoré tvoria 60 % celkového obsahu mastných kyselín vrátane kyseliny linolovej (omega-6 kyselina). Kukurica konský zub je zároveň bohatá na vitamíny E (1,1 až 1,8 mg/g). Je to vysoko energetická obilnina.

5.2. Špecifickosť výrobku:

Mäso s osobitnými vlastnosťami

Bravčové mäso „Porc du Sud-Ouest“ má osobitné zloženie tukov s nízkym obsahom nasýtených kyselín (približne 40 %) a s vysokým obsahom nenasýtených kyselín (takmer 60 %), ktoré sú dôležité pre ľudský organizmus, pretože ich organizmus nedokáže syntetizovať. Sú prítomné tak v podkožnom tuku, ako aj vo vnútrosvalovom tuku.

Kyselina linolová, ktorá je polynenasýtenou kyselinou, tvorí 10 % až 15 % celkového množstva mastných kyselín v mäse.

Bravčové mäso „Porc du Sud-Ouest“ má aj relatívne nízku úroveň lipidov (približne 5,4 % mastných kyselín v porovnaní s 3,8 % v štandardnom francúzskom bravčovom mäse), vyrovnanú a optimálnu úroveň pH (5,5 až 6,2) a vysoký obsah vitamínu E (antioxidant). Výsledky porovnávacích analýz bravčového mäsa z oblasti Sud-Ouest/štandardného francúzskeho bravčového mäsa uskutočnených v januári 2011 na filé dokazujú prítomnosť vyššieho obsahu vitamínu E v bravčovom mäse „Porc du Sud-Ouest“ (0,16 mg/100 g) než v štandardnom francúzskom bravčovom mäse (0,13 mg/100 g), t. j. o 15 % viac.

Tieto osobitné fyzikálno-chemické vlastnosti mäsa majú vplyv na jeho organoleptické vlastnosti a vďaka nemu je mäso známe svojou šťavnatosťou, jemnosťou a intenzívnou chuťou po tepelnej úprave.

Šťavnatosť a jemnosť mäsa sa menia podľa množstva lipidov a vody, ktoré obsahujú, a najmä podľa schopnosti zadržiavať vodu. V bravčovom mäse „Porc du Sud-Ouest“ je vyšší obsah lipidov a kyselina linolová zapríčiňuje zmenšenie veľkosti adipocytov, čím umožňuje lepšie zadržiavanie vody, ktorému napomáha aj hodnota pH stanovená v rozmedzí (5,5 až 6,2).

Po tepelnej úprave má bravčové mäso „Porc du Sud-Ouest“ intenzívnu chuť. Aróma, ktorá zodpovedá čuchovým a chuťovým vnemom pri ochutnávaní, závisí predovšetkým od tukovej zložky a od pH mäsa. Lipolýza a oxidácia polynenasýtených mastných kyselín vedú k tvorbe jednoduchých sekundárnych molekúl zodpovedných za celkovú intenzitu chuti, ktorá je výraznejšia ako pri štandardnom bravčovom mäse a za intenzitu a chuť produktov v čase tepelnej úpravy a ochutnávky.

Chuť a aróma závisia aj od uvoľňovania molekúl počas zrenia, ku ktorému dochádza len pri určitej hodnote pH, ktorá je v súlade s hodnotou pH uvedenou v špecifikácii CHZO „Porc du Sud-Ouest“.

Spotrebiteľ tento rozdiel rozoznáva.

Okrem toho bravčové mäso „Porc du Sud-Ouest“ je červenšie než francúzske štandardné bravčové mäso. Farba mäsa závisí od množstva prítomného myoglobínu.

Vysoký obsah vitamínu E v bravčovom mäse „Porc du Sud-Ouest“ spomaľuje blednutie červeného sfarbenia mäsa počas jeho uchovávania vďaka ochrannému účinku vitamínu E pred oxidáciou myoglobínu.

Podkožný tuk a vnútrosvalový tuk sú obsiahnuté v dostatočnom množstve a majú bielu farbu.

Tradícia chovu ošípaných „Porc du Sud-Ouest“, ktoré sú ťažšie než štandardné francúzske ošípané

Ošípané chované v oblasti Sud-Ouest boli vždy ťažšie než štandardné francúzske ošípané. Pokiaľ ide o hmotnosť, jatočné výsledky z roku 2010 ukazujú priemernú hmotnosť jatočného tela francúzskej štandardnej ošípanej 91,71 kg v porovnaní s priemernou hmotnosťou ošípanej „Porc du Sud-Ouest“ 94,03 kg (pri priemernej živej hmotnosti 121 kg).

Táto tradícia chovu ťažších ošípaných viedla v roku 1967 k vytvoreniu oblasti kótovania Sud-Ouest na účely nahlasovania obchodných transakcií s ošípanými chovanými v oblasti Sud-Ouest. Táto oblasť kótovania, ktorá sa vzťahuje na ťažšie jatočné telá ošípaných „Porc du Sud-Ouest“, je uznaná nariadením Rady (EHS) č. 2112/69 z 28. októbra 1969 (Ú. v. ES, 29.10.1969). Diferencovaný platobný systém vzťahujúci sa na jatočné telá ošípaných z oblasti Sud-Ouest, založený na tomto kótovaní v oblasti Sud-Ouest, je v súčasnosti stále v platnosti a úrad Service des Nouvelles des Marchés ho stále zverejňuje.

Dobrá povesť bravčového mäsa „Porc du Sud-Ouest“

Tradícia chovu ťažších ošípaných a tradícia ich kŕmenia na báze kukurice viedli skupiny chovateľov k tomu, aby sa usilovali zhodnocovať a „chrániť“ svoje produkty prostredníctvom spoločnej prípravy ponuky. Prístup týkajúci sa kvality „Porc au grain du Sud-Ouest“ iniciovaný medziodvetvovým združením Interprofession Porcine d’Aquitaine v 80. rokoch 20. storočia viedol k získaniu v roku 1989 Label Rouge (Červená značka), ktorá bravčovému mäsu z juhozápadu (sud-ouest) dáva skutočný „status“.

Bravčové mäso s označením „Porc du Sud-Ouest“ nadväzuje na tento prístup a má spoločné typické vlastnosti s mäsom s označením Label Rouge Porc au grain du Sud-Ouest: jeho výživa sa vyznačuje veľkým podielom kukurice a obilnín v kŕmnej dávke a typické vlastnosti mäsa spĺňajú rovnaké fyzikálno-chemické a vizuálne kritériá. Rovnaké, dokonca aj prísnejšie požiadavky, sa napokon uplatňujú v oblasti triedenia a zhodnocovania jatočných tiel.

Od svojho zrodu a ešte aj v súčasnosti zaznamenáva postup pri chove „Porc du Sud-Ouest“ veľký úspech. Svedčia o tom články v tlači a kuchárske recepty uverejnené v špecializovaných denníkoch a časopisoch od roku 1991, počet hospodárskych subjektov zapojených do postupu chovu (1997/2010) a webové stránky venované výrobku. „Porc du Sud-Ouest“ získal dobrú povesť práve vďaka tomuto postupu a jeho všeobecnému chýru.

Všeobecná známosť bravčového mäsa „Porc du Sud-Ouest“ sa rokmi zachováva a stále je veľmi rozšírená. Prejavuje sa to spontánnym výberom zo strany spotrebiteľov, ktorí ho zjavne uprednostňujú, považujú ho za výrazne odlišné od mäsa štandardnej francúzskej ošípanej a sú ochotní zaplatiť zaň viac.

5.3. Príčinná súvislosť medzi zemepisnou oblasťou a akosťou alebo typickou vlastnosťou výrobku (CHOP), alebo špecifickou akosťou, povesťou alebo inou typickou vlastnosťou výrobku (CHZO):

Výživa na báze kukurice konský zub, z ktorej vychádzajú špecifické vlastnosti mäsa

Oblasť Sud-Ouest má dve špecifické vlastnosti – je oblasťou produkcie ošípaných s dlhoročnou tradíciou a má tradíciu používania kukurice konský zub s osobitnými výživovými vlastnosťami vo výžive ošípaných, a to so zreteľom na priaznivé podnebie na jej pestovanie v danej oblasti.

Rozsah pestovania kukurice konský zub v oblasti Sud-Ouest umožnil podporovať jej používanie v kŕmnych dávkach na výkrm: kukurica predstavuje najmenej 30 % kŕmnej dávky ošípaných „Porc du Sud-Ouest“ od 12. týždňa života. Táto kŕmna dávka musí okrem toho obsahovať minimálne 1,1 % kyseliny linolovej. Práve konzumácia krmiva, ktoré má vďaka vysokému podielu kukurice konský zub vyššiu energetickú hodnotu a vyšší obsah kyseliny linolovej, dodáva mäsu jeho špecifickosť: osobitné zloženie jeho tukov s malým obsahom nasýtených mastných kyselín a vysokým obsahom nenasýtených mastných kyselín, relatívne vysokým obsahom lipidov a vysokým obsahom vitamínov E.

Mnohými štúdiami sa v širokej miere preukázalo, že fyzikálno-chemické vlastnosti mäsa z ošípaných – monogastrických zvierat – úzko súvisia s fyzikálno-chemickými vlastnosťami kŕmnych dávok ošípaných, ktoré vďaka vysokému podielu kukurice konský zub obsahujú veľký podiel kyseliny linolovej.

V prípade monogastrických zvierat sa mastné kyseliny z potravín ukladajú priamo v tkanivách bez akejkoľvek chemickej zmeny na rozdiel od toho, k čomu dochádza pri prežúvavcoch, ktorí saturujú mastné kyseliny rastlinného pôvodu, následkom čoho polynenasýtené mastné kyseliny strácajú svoj biologický význam (C. Dutertre, inžinier agronóm).

Pri ošípaných pôsobí charakter mastných kyselín kŕmneho režimu priamo na zloženie mastných kyselín v tukových tkanivách [Flanzy et al. 1970, Brooks 1971, Desmoulin et al. 1983, Rhee et al. 1988, Effets de la nature lipidique des régimes sur la composition en acides gras du jambon chez le porc lourd [Účinky lipidovej povahy (kŕmnych) režimov na zloženie mastných kyselín v šunke z ťažkej ošípanej], Pantaleo et al., 1999].

Polynenasýtené mastné kyseliny požité ošípanými „Porc du Sud-Ouest“ možno nájsť v ich tukovom tkanive (Courboulay a Mourot 1995, Warmants et al. 1999, Courboulay et al. 1999). Jasne to už preukázali výsledky experimentov, ktoré uskutočnilo združenie ADAESO v období od roku 1994 do roku 2000.

Pokiaľ ide o zloženie lipidov v jatočných telách, jednoznačne sa preukázalo, že zloženie mastných kyselín v tkanivách a osobitne v tukových tkanivách úzko súvisí so zložením mastných kyselín v krmive.

Štúdiou uskutočnenou združením ADAESO (Association pour le Développement Agro-Environnemental du Sud-Ouest) sa preukázalo, že krmivo s 30 % podielom kukurice konský zub (minimálny podiel podľa špecifikácie) zaručuje špecifické vlastnosti „Porc du Sud-Ouest“.

Môžeme teda dospieť k záveru, že špecifické typické vlastnosti bravčového mäsa „Porc du Sud-Ouest“, ktoré má dobrú povesť (červené sfarbenie, šťavnatosť, jemnosť, intenzívna chuť), vyplývajú predovšetkým z miestneho know-how chovateľov z oblasti Sud-Ouest, ktorí zachovávajú miestne zvyklosti tým, že vykrmujú ťažšie ošípané kukuricou konský zub, a z kvality kukurice konský zub, ktorá je výrazne špecifická z hľadiska zloženia mastných kyselín.

Odkaz na uverejnenie špecifikácie:

[Článok 5 ods. 7 nariadenia (ES) č. 510/2006]

https://www.inao.gouv.fr/fichier/CDCPorcduSudOuest31012012.pdf

(1) Ú. v. EÚ L 93, 31.3.2006, s. 12.